Diari Oficial de la Generalitat Valenciana


Sumari del DOGV 2490, del 18-04-1995 (1995/834440)

ORDRE de 30 de març de 1995, de la Conselleria d'Agricultura, Pesca i Alimentació, per la qual es regula la concessió d'ajudes públiques a les comunitats de regants o altres entitats de reg per a construir i habilitar plantes dessalinitzadores i les seues instal·lacions.
-------------------------------------------------------------------------------------------------------------------------------------------------------------------------------------------------------------------------------------------------------------------------------

Estat**VIGENT**

Permalink ELI

**https://dogv.gva.es/va/eli/es-vc/o/1995/03/30/(4)/dof/vci/html**

### Dades del document

Número de DOGV
:   2490

Data del DOGV
:   18-04-1995

Secció del DOGV
:   DISPOSICIONS GENERALS

Número del document
:   1995/834440


Data del document
:   30-03-1995

Organisme emissor
:   Conselleria d'Agricultura, Pesca i Alimentació

Tipus de document
:   Ordre

Anàlisi jurídica

ORDRE de 30 de març de 1995, de la Conselleria d'Agricultura, Pesca i Alimentació, per la qual es regula la concessió d'ajudes públiques a les comunitats de regants o altres entitats de reg per a construir i habilitar plantes dessalinitzadores i les seues instal·lacions.   
L'Ordre de 21 de desembre de 1994, de la Conselleria d'Agricultura, Pesca i Alimentació, convocà les comunitats de regants per a formular peticions o propostes en relació amb les aigües per a reg a l'empara del Decret 47/1987, de 13 d'abril. Aquestes actuacions es finançaran a càrrec de la línia que, dins la Llei de Pressupostos de la Generalitat Valenciana de 1995, està dotada amb 1.863 milions de pessetes, destinats als projectes d'obres privats que milloraran, en qualsevol sentit, la infrastructura del regadiu valencià.  
No obstant això, la sequera que pateix el camp valencià, ha conduït que el Consell, amb data 7 de març, de 1995, haja aprovat, entre altres mesures, destinar altres 500 milions de pessetes per a ajudes en el finançament de projectes d'obres que tinguen per finalitat la construcció de plantes dessalinitzadores.  
Per això, amb l'objectiu d'aconseguir una major eficàcia en la tramitació de les sol·licituds d'ajudes que es presentaren a l'empara de l'Ordre de 21 de desembre de 1994, d'aquest departament, i, al mateix temps, permetre una major extensió de les ajudes que puguen concedir-se, sembla oportú i aconsellable disposar la iniciació d'ofici d'un procediment subvencionador que incloga els projectes esmentats que tinguen per objectiu la construcció de plantes dessalinitzadores.  
Per tot això, i conformement amb el que es disposa en l'article 47, de la Llei d'Hisenda Pública, de la Generalitat Valenciana, de 26 de juny de 1991,  
ORDENE:  
Article primer  
Les sol·licituds d'ajudes presentades a l'empara de l'Ordre de 21 de desembre de 1994, que tinguen per objecte la construcció o habilitació de plantes dessalinitzadores, es trametran, d'ofici, d'acord amb el procediment establert en aquesta ordre.  
Article segon  
1. Les subvencions es concediran pel 40% com a màxim del cost de les obres de construcció o habilitació de plantes dessalinitzadores d'aigua per al reg, incloent les instal·lacions que calguen per a la seua posada en funcionament.  
2. Si les sol·licituds presentades superen l'import global màxim destinat a aquestes ajudes, es procedirà a un prorrateig entre els projectes presentats.  
3. Aquestes ajudes públiques se satisfaran a càrrec del programa pressupostari 531.10, capítol VII, línia 710, i per un import global màxim de 500 milions de pessetes.  
Article tercer  
Les obres subvencionades s'executaran, segons la seua dimensió econòmica i funcional, d'acord amb el programa d'inversions o calendari que figure en el projecte o s'establesca en la resolució que concedesca l'ajuda. L'obra haurà de finalitzar dins de l'exercici pressupostari de 1995, i el seu acabament es justificarà abans del 15 de desembre de 1995.  
Article quart  
La realització i finalització de les obres subvencionades es justificarà mitjançant les certificacions d'obra del director facultatiu d'aquestes i serà igualment necessari que un funcionari de la Conselleria informe favorablement la seua execució i la congruència amb el projecte subvencionat.  
DISPOSICIó FINAL  
Primera  
Es faculta la Direcció General d'Estructures Agràries i Desenvolupament Rural per a l'aplicació i desplegament d'aquesta ordre.  
Segona  
Aquesta ordre vigeix des de l'endemà de la publicació en el Diari Oficial de la Generalitat Valenciana.  
València, 30 de març de 1995  
El conseller d'Agricultura, Pesca i Alimentació,  
JOSÉ MARíA COLL COMIN


Còpia Permalink ELI